Deg tezlit-agi, amedyaz yesseqdec allus n waffir “Alluh Alluh” deg tazwara almi d taggara n usefru-agi, anda id-yuɣal waffir-agi s wazal n 45 n tikkal, akken ad isenned s telqayt ɣef tikti n usentel n usefru-agi, anda i d-igellem s usḥissef ɣef liḥala n n tudert i deg-i yettidir ulemẓinni yellan di tmurt. Iḥekku-d amek yessɛedday ussan-is di lmerta, di lexṣas ama n uxeddim ama n ttawilat ara asen-yefken tallelt. D ayenni i t-yeǧǧan ad yegzem asirem, yessaweḍ almi iḍegger iman-is ɣer tlemmast n lebḥer xas ulamma yeẓṛa ayen i t-yettraǧun mačči d ayen yelhan, maca xas akken iɛemmed yettseyyi zzher-is di trewla wala iɣimi deg yir tamεict d yir tudert di tmurtnsen. Dagi amedyaz, yettales-d kan affir “Alluh Alluh” id-yemmalen asḥissef d unuɣni, d tiɣri n ucetki d ustehzi, anda i yefka tagnit i yilemẓi akken ad d-yessufeɣ iḥulfan-is s telqay, wa ad d-yemmeslay ɣef wamek yettidir deg yir tiswiɛin. Ttɛeddin wussan d yiseggasen ulac ayen ara t-isfarḥen.